Rikunarita-ORG/Wikinium huggingface dataset:
# Iinkathi zomnyaka

**Nasikhuluma** ngeenkathi zomnyaka sisuke sikhuluma ngobujamo bezulu lobo obuhlukaniswe ngeenyanga entathu, khulukhulu la eSewula Afrika. Ngamanye amagama iinkathi zomnyaka lezi zihlukaniswe kane nawutjheja bonyana umnyaka uneenyanga ezilitjhumi nambili. Iinkathi zomnyaka zona ngilezi, ihlobo, isiruthwani, ubusika nesilimela.
Iinkathi zomnyaka

Kanti zona iinkathi lezi zikhamba zihlukaniswa ngeenyanga zomnyaka ngendlela elandelako:

1. **Ihlobo**: ihlobo lithoma kanengi ngoNobayeni kufikela ekupheleni kukaMhlolanja

2. **Isiruthwani**: isiruthwani sithoma kanengi ngoNtaka kufikela ekupheleni kukaMrhayili

3. **Ubusika**: ubusika buthoma kanengi ngoMgwengweni kufikela ekupheleni kukaRhoboyi.

4. **Isilimela**: isilimela sithoma kanengi ngoKhukhulamungu kufikela ekuthomeni kukaSinyikhaba

## Ihlobo

Ehlobo kanengi amalanga walo ayatjhisa begodu kunezulu elinengi, khulukhulu eendaweni eziwela ngaphasi kobujamo bezulu ithrophikhali. Ukungezelela, iindawo lapho kutjhisa khulu khona uzokubona ngabonompopoloza abanengi tle kanye nokubahlaza kotjani nemithi.

## Isiruthwani

Esiruthwaneni kanengi amalanga wakhona afudumele begodu akusatjhisi khulu njengoba sendlalela ubusika. Ngesikhathi sesiruthwani, abantu abanengi bayavuna lokho ebe bakutjalile ngehlobo. Ukungezelela, nezulu nalo alisani ngamandla khulu.

## Ubusika

Ebusika kanengi amalanga wakhona amakhaza khulu begodu eendaweni lezo ubujamo bazo bezulu kungebethrophikhali izulu alisani. Kodwana, iindawo lezo ubujamo bazo kuyi- Mediterranean, izulu liyana kwambala tle begodu likhamba negabhogo nomoya omakhaza tle. Ngesikhathi lesi somnyaka imithi ithintheka amakazi begodu notjani nabo buyoma. Isikhathi lezi sinemililo eminengi yehlathini leyo ezenzelekako.

## Isilimela

Isilimela kanengi amalanga wakhona athoma ufudumele njengoba sindlalela ihlobo. Begodu, imithi, iintjalo notjani buthoma ukutlhurha nokuthela. Ukuragela phambili, nezulu lithoma ukuna kodwana lincani kwambala. Into enengi mumoya onamandla loya oguga nehkabathi namatje amancani lawo abetha kabuhlungu eenyaweni.

Iinkathi zomnyaka ziqakatheke khulu bonyana sizazi nokuthi sizihlukanise njengombana sithwele umlayezo mayelana nokuthi singalindela ini nanyana siziphathe njani njengalokha ebusika siyazi bonyana kufanele simbathe iimpahla ezifudumeleko kanti ngesilimela kufanele sithome silime begodu sitjale.